Foto: Inquam Photos/Getty Images

Prima ședință de după alegeri a Comitetului Executiv al PSD s-a desfășurat cu excluderi, reproșuri și țipete care s-au auzit din curte. „Să spuneți că pierdeți alegerile că mergeți cu o proastă nu vă face cinste", i-ar fi spus Viorica Dăncilă lui Claudiu Manda, soțul Olguței Vasilescu, potrivit unor surse citate de Hotnews și G4media.



În replică, Olguța Vasilescu ar fi spus că se retrage din funcția de coordonator al campaniei electorale a Vioricăi Dăncilă, fiindcă ei doi ”sunt o familie”, scrie G4media.

La declarațiile de după, Viorica Dăncilă, Claudiu Manda și Lia Olguța Vasilescu au pozat într-o familie fericită. „La Dolj, Viorica Dăncilă a avut cel mai bun scor în turul 1. Îl va avea și în turul 2”, a spus Manda. Iar soția sa a adăugat că va continua să coordoneze campania Vioricăi Dăncilă pentru trul al doilea.

PSD i-a exclus marți pe fostul ministru al Justiției, Ana Birchall, și pe Cozmin Gușă.

Primarul Bacăului, Cosmin Necula, și Eugen Gioancă, Cristina Burciu și Elena Hărătău, cei trei parlamentari care au votat pentru Guvernul Orban, au fost la rândul lor excluși din partid.

Luni, primarul Bacăului, căruia PSD îi retrăsese sprijinul politic încă din luna septembrie, a declarat că multor pesediști le-a fost rușine să tragă pentru Viorica Dăncilă la prezidențiale.